P. Hrušovský, podpredseda NR SR: (2002-04-05):
návrh zákona, ktorým sa mení a dopĺňa zákon 273/1994 Z. z. o zdravotnom poistení a financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov a o doplnení zákona 99/1963 Zb. Občianskeho súdneho poriadku. Máte slovo. P. Finďo, poslanec: Ďakujem za slovo, pán predsedajúci. Dovolím si predložiť návrh zákona Národnej rady Slovenskej republiky číslo 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov a o doplnení zákona číslo 99/1963 Zb. Občianskeho súdneho poriadku v znení neskorších predpisov. Predkladaná novela má zabezpečiť, aby veritelia zdravotnej poisťovne, ktorí disponujú vykonateľným súdnym rozhodnutím proti zdravotnej poisťovni, nevyužívali na zabezpečenie svojich práv aj inštitút súdnej exekúcie prípadne súdnych exekútorov podľa Exekučného poriadku a nevymáhali svoje vykonateľné rozhodnutia prostredníctvom nich. Súdni exekútori zvolili spôsob vedenia exekúcie formou prikázania inej peňažnej pohľadávky a siahli na poistné určené na zdravotné poistenie. Platitelia poistného v zmysle exekučných príkazov boli vystavení povinnosti odviesť poistné na účet exekútora, a nie do zdravotnej poisťovne, čím sa stratil zmysel ochrany prostriedkov zdravotného poistenia v novelách Exekučného poriadku podľa § 115 ods. 4. Novela exekučného poriadku bola vykonaná zákonom číslo 291/2001 Z. z. a zákonom číslo 32/2002 Z. z. Neodvádzaním poistného na účet zdravotnej poisťovne z titulu vedených exekúcií prikázaním inej peňažnej pohľadávky sú poškodzované nielen práva zdravotnej poisťovne vykonávajúcej úlohy vymedzené zákonom na úseku zdravotného poistenia, ale najmä platiteľom poistného sa zamedzuje splniť si povinnosť uloženú zákonom číslo 273/1994 Z. z. Sú tak navádzaní na porušovanie zákona, s ktorým je spojená trestná zodpovednosť podľa § 148a Trestného zákona. Ide o ustanovenie o neodvedení dane a poistného. Ďalšími subjektmi, ktorí sú poškodzovaní spôsobom vedenia exekúcie prikázaním inej peňažnej pohľadávky, sú všetci účastníci povinného zdravotného poistenia, pretože sú exekuované finančné prostriedky, ktoré nie sú majetkom zdravotnej poisťovne. Tieto sú určené na úhradu zdravotnej starostlivosti poistencov. S predpísaným poistným, ktoré je platiteľ povinný odviesť, zákon neumožňuje poisťovni nakladať v plnej výške. Toto poistné podlieha v zmysle zákona číslo 273/1994 Z. z. v znení neskorších predpisov prerozdeleniu, ktoré sa týka všetkých zdravotných poisťovní. Poisťovňa je oprávnená nakladať so zaplateným poistným spôsobom určeným zákonom len vo výške vypočítanej po prerozdelení. Cieľom navrhovanej novely je snaha o dosiahnutie takého stavu, aby sa predišlo exekúciám a konkurzom zdravotných poisťovní, nakoľko finančné prostriedky na ich účtoch nie sú ich majetkom, sú určené na krytie zdravotnej starostlivosti. Predkladanú novelu možno odôvodniť i samotným nálezom Ústavného súdu zo dňa 15. 11. 2000. Sudcovia Ústavného súdu v odôvodnení svojho rozhodnutia v článku 4 bod 2 pripúšťajú možnosť obmedzenia súdnej exekúcie na časť majetku povinného tak, aby si povinný mohol plniť úlohy, pre ktoré je určený alebo zriadený zákonom. Ďalej sa v odôvodnení nálezu konštatuje, že obmedzenia súdnej exekúcie sú prípustné aj vtedy, ak treba zo súdnej exekúcie vylúčiť také majetkové hodnoty, ktoré slúžia všeobecne prospešným účelom. Systém zdravotného poistenia je založený na toku finančných prostriedkov. Peniaze ako platidlo nemožno považovať za takú majetkovú hodnotu, ktorú by samo osebe bolo možné spájať so všeobecne prospešným účelom, ale ich tok v systéme zdravotného poistenia medzi zdravotnými poisťovňami, poskytovateľmi zdravotnej starostlivosti a samotnými občanmi nemožno charakterizovať inak ako majetkovú hodnotu slúžiacu všeobecne prospešnému účelu, a to zabezpečeniu fungovania zdravotnej starostlivosti. Kolapsom napríklad najväčšej zdravotnej poisťovne, Všeobecnej zdravotnej poisťovne, zabezpečujúcej financovanie zdravotnej starostlivosti pre 68 % obyvateľstva, by bolo možné pochybovať o naplnení čl. 40 Ústavy Slovenskej republiky, ktorý zaručuje občanom právo na ochranu zdravia. Treba si uvedomiť, že Všeobecná zdravotná poisťovňa je právnickou osobou, ktorú Slovenská republika zriadila zákonom na splnenie svojho prísľubu, ktorý dala všetkým, že im zabezpečí bezplatnú zdravotnú starostlivosť na základe zdravotného poistenia. Tento prísľub má povahu záväzku určeného vo všeobecne záväznom právnom predpise s najvyššou silou, Ústavou Slovenskej republiky. Zmena Občianskeho súdneho poriadku je vykonaná vo väzbe na navrhované znenia ustanovenia § 54a zákona 273/1994 Z. z. Predložený návrh zákona nebude mať dopad na zamestnanosť, tvorbu pracovných miest a nezakladá zvýšené nároky na štátny rozpočet Slovenskej republiky. Chcel by som ešte pre ctených poslancov, ktorí nie sú celkom doma v zdravotnom poistení, vysvetliť jeden dôležitý detail. Poistné, ktoré zo zákona odvádza zamestnávateľ a zamestnanec, nie je majetkom príslušnej zdravotnej poisťovne. Navyše toto poistné podlieha systému prerozdelenia. Čiže prikázanie inej peňažnej pohľadávky, ktoré smeruje k tomu, aby sa odviedli finančné prostriedky na prospech poskytovateľa zdravotnej starostlivosti, ak zdravotná poisťovňa nie je schopná alebo nie je ochotná ich v normálnom termíne uhradiť, by viedlo k porušeniu zákona tým spôsobom, ako sa nám to už opakovane stalo. Zhruba 270 prípadov exekúcií máme prikázaním inej peňažnej pohľadávky, kde vyriekol Najvyšší súd neplatnosť pri dovolaní na Najvyššom súde, neplatnosť tohto rozhodnutia. Napriek tomu ďalej pokračujú ataky zo strany exekútorov, ale, musím povedať, aj zo strany Okresného súdu Bratislava III, ktorý neustále vydáva nové a nové oprávnenia na vykonanie exekúcie. Takže veľmi pekne vás prosím, aby ste zvážili tieto argumenty, ktoré som tu predložil, a aby ste podporili tento návrh novely.